Pompierii din Bucureşti intervin joi seară, 7 martie, pentru stingerea unui incendiu care a cuprins un atelier de prelucrare a lemnului din Sectorul 4.
Sursa citată a precizat că incendiul se manifestă cu flacără violentă pe o suprafaţă de aproximativ 900 mp.
"Ard materiale combustibile (material lemnos). A fost realizat dispozitiv circular de intervenţie pentru localizarea şi evitarea propagării la vecinătăţi", a mai transmis sursa citată.
Au fost alertate 13 autospeciale de stingere, Detaşamentul Special de Salvatori, 1 autospecială de intervenţie şi salvare de la înălţime, 1 autospecială de descarcerare şi 2 ambulanţe SMURD.
Până la ora transmiterii acestei ştiri nu au fost anunţate victime.